ممدوٹ خاندان

مشہور صوفی درویش بلھے شاہ دی دھرتی ( قصور ) جتھاں تصوف تے علم فضل دا مینہ وسدا راہندے ، ایں دے دامن اچ سیاسی اتار چڑھاؤ دیاں کہانیاں وی پوشیدہ ہن ۔ ایں دھرتی تے ہک مشہور گھرانہ خاندان ممدوٹ دے ناں توں قیادت تے سیاست دی ذمہ داری ادا کریندا راہندے ۔ قصور شہر کوں 1570ء اچ شہنشاہ اکبر اعظم پٹھاݨاں دی وستی دے طور تے وسایا ۔ ایں ویلھے ایں وستی دی آبادی ترائے ہزار توں زیادہ کائنا ہئی ۔ ایں وستی اچ آباد تھیوݨ آلے حسن زئی قبیلہ دے ممدوٹ خاندان دے افراد وی شامل ہن ۔ مغلیہ سلطنت دے زوال تئیں ایہ خا ندان قصور اچ ای آباد ریہا ۔ پنجاب اچ جیں ویلھے سکھاں دی حکومت قائم تھئی تاں سب توں زیادہ مزاحمت دا سامݨا انہاں کوں ایں وستی دے جی دار تے بہادر پٹھاݨاں دا کرݨا پیا ۔آخر کار بھنگی گروپ سردار گلاب سنگھ دی قیادت اچ قصور دے سارے علاقیاں کوں فتح کرݨ اچ کامیاب تھی ڳیا ۔ نظام الدین خان تے قطب الدین خان جیرھے سکے بھرا ہن ، فاتح دے حلقہ بگوش اچ داخل تھی ڳئے ۔

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء